Gedagte vir die dag:  Maak gereed en juig     Foto: pixabay.com Sing ’n lied tot eer van God, sing tot eer van sy Naam, maak ’n pad vir Hom wat op die wolke ry, en jubel voor Hom wie se Naam Here is. (Psalm 68:5) In hierdie psalm word die koms van die Here (hier net “JAH” genoem in die grondteks) beskryf. Wanneer Hy kom, oorwin Hy – dan sal elke vyand se knie buig. As Christene sien ons dit as Jesus se wederkoms. Ons glo mos dat Hy, die Bruidegom, reeds op pad is. Wanneer God egter kom, het ons as gelowiges ook ’n taak. Volgens die Skrif moet ons sy “pad gereed maak” of “gelyk maak”. Ons moet voorberei vir sy koms. Wat sou dit beteken? Wel, ons moet ons lewens regkry sodat ons gereed is om Hom te ontmoet, nie waar nie? Dan moet ons dit solank in die wêreld begin afkondig dat die Koning kom sodat hulle ook gereed kan wees. Ten slotte kan ons maar begin juig. Ja, ons kan juig omdat ons verlossing naby is omdat alles goed gaan eindig; juig omdat Hy ons vir ewig sal liefhê. Om te juig berei ons harte voor vir Hom en berei sy pad voor, geestelik gesproke. Om te juig is ’n kragtige geloofsdaad – oefen dit gerus. Here Jesus, ek is opgewonde oor U en oor u koms. Ek wil solank daaroor sing en juig. Amen.